<classify> NCHI wanachama wa Jumuiya ya Maendeleo Kusini mwa Afrika SADC kupitia Baraza lake la Mawaziri, zimemkumbuka Baba wa Taifa la Tanzania, Mwalimu Julius Nyerere kwa mchango wake wa ukombozi katika nchi hizo.Aidha, kuwepo kwa mkutano huo wa kihistoria nchini Tanzania, baadhi ya mawaziri hao wamesema ni kama wamerudi nyumbani, kwani imerejesha kumbukumbu zao za nyakati za kutafuta uhuru na Tanzania ni mama kwao.Mwenyekiti wa Baraza la Mawaziri wa SADC aliyemaliza muda wake, Naibu Waziri Mkuu na Waziri wa Uhusiano wa Kimataifa wa Namibia, Netumbo Nandi Ndaitwah, alisema juzi katika hotuba yake kuwa Tanzania si nchi tu, bali ni mama wa ukombozi.Najisikia heshima kuwakaribisha wote katika mkutano wa Baraza hili la Mawaziri unaofanyika katika jiji hili la kihistoria la Dar es Salaam mahali pa amani, natumaini kama ilivyo kwangu, nyote mnajisikia nyumbani ingawa mko mbali na nyumbani, alisema Ndaitwah katika hotuba yake kabla ya kukabidhi uenyekiti kwa Waziri wa Mambo ya Nje na Ushirikiano wa Afrika Mashariki wa Tanzania, Profesa Palamagamba Kabudi.Ndaitwah alisema Tanzania kwake ni nyumbani, kwa kuwa katika miaka ya 1980 aliishi hapa nchini na anaufahamu mchango wa Tanzania katika ukombozi wa nchi za Afrika na hasa dhamira ya dhati ya Nyerere katika harakati hizo.Kwangu mimi wakati nikiwa mwakilishi wa chama cha SWAPO hapa nchini Tanzania miaka ya 1980, Dar es Salaam palikuwa hasa nyumbani kwangu. Hii imerejesha kumbukumbu ya Mwalimu Nyerere, mwanamapinduzi halisi wa Afrika.Kwangu mimi Mwalimu alinifahamu kama Mama wa SWAPO. Binafsi mniruhusu nitumie nafasi hii kwa niaba ya Baraza la Mawaziri kutoa shukrani zetu na kuipongeza kwa dhati Jamhuri ya Muungano wa Tanzania na watu wa Tanzania kwa makaribisho mazuri na ukarimu waliotuonesha tangu tufike na mpaka sasa. Hii inadhihirisha wazi kuwa bado kwetu sisi Tanzania ni nyumbani, alisema Ndaitwah.Akitoa hotuba ya ufunguzi wa mkutano huo, Katibu Mtendaji wa SADC, Dk Stergomena Tax, alisema Tanzania ni mahali salama na panapofaa kuwa nyumba.Alitumia nafasi hiyo kuwakaribisha wageni waliofika kwa baraza hilo kujisikia nyumbani.Mwenyekiti mpya wa Baraza hilo, Profesa Kabudi, akizungumza katika ufunguzi wa mkutano wa baraza hilo, alisema huu ni mwaka wa 16 tangu Tanzania iwe mwenyeji na ni heshima kubwa kuwakaribisha wajumbe hao na kuona kuwa wanatambua mchango wa Tanzana hasa Mwalimu Nyerere katika ukombozi.  <topic>: kitaifa 